**Te-aştept, acolo, unde n-ai s-ajungi**

*Liliana Trif Ioan Grigoraș*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Mă uit la ceas şi te-aş ruga să stai,

Dar s-a făcut târziu, aici, în rai,

Şi Dumnezeu lucrează schimbul trei

În noaptea asta. Pleacă dacă vrei,

Dar să te-ntorci în zori cu primul gând

Să nu mă-ntrebi de unde, ce sau când,

Din pomul cunoştinţei te-am cules,

Tu, rodul meu de-a pururi ne-nţeles.

Iubirea mea, cât mi-aş dori să stai,

Dar s-a făcut târziu, aici, în rai,

De-acum se-ntorc arhanghelii-n chilii

Să scrie despre noi, biografii.

- Decât să plec şi să mă-ntorc în zori,

Mai bine dorm în cupa unei flori,

Cât lumea-i descompusă de cubism

Sub atenţionare de seism.

Blestemul vechi al fructului oprit,

Eu te-am pierdut şi tu m-ai regăsit,

Am străbătut când Eden, când Infern,

Şi-am împărţit acelaşi vis etern.

Iar dacă raiu-i strâmt pentru noi doi,

Din amalgam de stele şi noroi

Voi construi alt cer şi alt pământ

Să ne-ntâlnim la mijloc de cuvânt.

Liliana Trif Ioan Grigoraș

Din volumul Din paradisul aproape pierdut -

Editura PIM Iași - 2015